Folketing
2004-05-28

Jeg synes, det er vigtigt, at vi får udredt, hvor stort problemet er, og at der bliver lavet et arbejde i forbindelse med udvalgsarbejdet, som kan være med til at afdække problemstillingen. Det andet er jo også, at et forslag som det her givetvis vil gøre, at flere vil benytte orloven fuldt ud, fordi man vil få en rettighed, som man vil have mulighed for at indløse. Og det vil sige, at der er et økonomisk spørgsmål at se på. Derudover ønsker vi også fra radikal side at få uddybet det, som står i forslaget i forhold til arbejdsmarkedsudbudsforventningen. For der er ingen tvivl om, at de ting, som vi indfører i øjeblikket, må balanceres i forhold til det, som er en absolut nødvendighed, nemlig at sørge for, at arbejdsudbuddet og beskæftigelsen i Danmark stiger hen over de næste 10-15 år. Hvis ikke det bliver en forudsætning for det, så bliver det i hvert fald meget svært at blive ved med at finansiere det, som er det grundlæggende.